# אמצעים של חיל ההנדסה הישראלי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

חיל ההנדסה הישראלי
חיל ההנדסה בצה"ל

- חיל ההנדסה הישראלי
- היסטוריה
- כלים הנדסיים ואמצעי לחימה
- יהל"ם
- דחפור די-9 , נגמ"ש פומ"ה

ראו גם

- הנדסה קרבית
- צבא ההגנה לישראל

חיל ההנדסה הישראלי מתאפיין בכך שהוא מפעיל כלים ואמצעים מגוונים. פרט לנשק קל ורק"מ כמו החי"ר, מפעיל חיל ההנדסה גם צמ"ה, אמצעי גישור וצליחה, אמצעי סילוק פצצות, אמצעי פריצת שדות מוקשים, מיקוש ואמצעי חבלה ואמצעי הגנה בפני לוחמה כימית וביולוגית.

## [עריכה] נשק קל

לוחמי חיל ההנדסה חמושים ברובה סער אישי מדגם M16 או קרבין M-4 ("מקוצר") אם כי עדיין ניתן למצוא רובי גליל בקרב חיילי הנדסה פחות קרביים או חיילי מילואים. הנשק של גדודי ההנדסה הקרבית זהה לשאר כלי הנשק של גדודי החי"ר בצה"ל וכולל מטול רימונים מדגם M-203, רובי צלפים מדגמים רמינגטון M-24 ובארט M82A1, מטולי רקטות נגד טנקים מדגמי לאו M-72 וRPG-7, מקלע בינוני מאג, מקלע נגב ומקלע כבד מדגם M2 Browning מק"כ.

## [עריכה] כלי רכב

נגמ"ש הנדסה פומ"ה עם מגוב "נוכרי".

כמו כל חטיבות צה"ל, גם חיל ההנדסה (חה"ן) מצוידים בג'יפים ממוגנים (כדוגמת ההאמר) ובנגמ"שי M-113 (הנחשבים למיושנים ופגיעים, ובעלי מיגון לא מספק). בנוסף לנגמ"ש זה מצוידים הגדודים בנגמ"שים מבוססי שוט, הלא הם הנגמחון והנקפדון. נגמ"שים אלה הם בעלי מיגון כבד יותר מאשר ה M-113 וממוגנים גם כנגד מטעני גחון וטילי נ"ט. תפקידם המקורי היה הנדסי, לרבות פתיחת צירים, אך בשל מיגונם הכבד עברו לשימוש החי"ר בפעילות בט"ש באזורים רווי איומים מסוכנים במיוחד.

בנוסף לכלים סטנדרטיים אלה, בחיל ההנדסה משרת רכב ייחודי - זהו נגמ"ש הנדסה פומ"ה הממוגן בכבדות ובעל אמצעים (חלקם מסווגים) בתחום ההנדסה, הפריצה, המיקוש והחבלה. בנוסף לאלה, את הפומ"ה אפשר לדגם בכף דחפור, מגוב לפריצת שדות מוקשים, תא לוחמים עילי ממוגן, מנוף טלסקופי, מערכת CARPET לפינוי שדות מוקשים ועוד. הגיוון והתחכום הרב של הפומ"ה הפכו אותה לגאוותם העיקרית של לוחמי החיל.

## [עריכה] צמ"ה

חיל ההנדסה מפעיל ציוד מכני הנדסי מסוגים שונים. בעוד חלק מכלי הצמ"ה נועד לעבודות בינוי ותחזוקה בבסיסיים עורפיים, כלים אחרים מיועדים לעבוד בבסיסים באזורי עימות ואף בחזית עצמה, וכותצאה מכך זוכים למיגון בהתאם. למרות שהפעלת הצמ"ה נחשבת לפחות קרבית מהפעילות של הגדודים, היא לעתים קרובים הכרחית על מנת להכריע את המערכה ולפרוץ את הדרך לכוחות הלוחמים.

דחפור צבאי ממוגן מדגם D9R.
מחפר צבאי ממוגן, כנראה מדגם CAT-225 או CAT-245 של קטרפילר

- דחפור די-9: זהו דחפור ממוגן מדגם D9R שמיוצר על ידי חברת קטרפילר המשמש לפריצה הנדסית ומשימות בנייה/הריסה תחת אש. הדחפור מדוגם במיגון כבד מתוצרת ישראל שהוכיח את עצמו כיעיל ביותר באינתיפאדת אל אקצה, גם כנגד רקטות נ"ט. למרות פשטותו היחסית של הכלי, הוא שימושי ביותר למגוון רב של משימות - ואף נחשב על ידי צה"ל כאמצעי יעיל וחיוני במלחמה בטרור.
- מחפר: זהו מחפר ממוגן מדגמי 225 ו-245 (סדרה 2 הישנה יותר) תוצרת קטרפילר, המשמש לעבודות חפירה והריסה תחת אש, בייחוד של בתים רבי-קומות. את היעה האחורי על זרוע החפירה התלת-מפרקית אפשר להחליף במקדח הידרואלי המשמש לקדיחת בורות או בפטיש הידראולי המשמש להריסת בתים. מחפרים נטלו חלק בהריסת המוקטעה ברמאללה ובמבצע הבאת ביכורים וכן בהריסת מנהרות בציר פילדלפי.
- יעה אופני 966G: זהו "שופל" ממוגן מדגם 966G שמיוצר על ידי חברת קטרפילר. הוא מיועד בעיקר למשימות בניה, הנדסה, הובלת חומרים ופינוי צירים. הוא ממוגן כנגד אבנים, בקבוקי תבערה ונשק קל. יתרונו הגדול של השופל הוא ניידותו, מאחר והוא נע על גבי גלגלים צמיגיים.
- מפלסת ממוגנת: מפלסת ממוגנת המשמשת לפינוי צירים, הכשרת דרכי עפר ופינוי שלג בעת הצורך.
- דרילר ממוגן: כלי צמ"ה כבד הדומה למחפר, אך במקום זרוע חפירה הוא מצויד בזרוע שבקצה שלה מותקן מקדח הידראולי גדול, המשמש לחפירת פירים באדמה. הדרילרים הממוגנים פעלו בעיקר בציר פילדלפי כדי להכין בורות לפיצוץ מנהרות הברחה.
- חופר תעלות: כלי צמ"ה כבד מדגם טרנצ'ר נכנס בימים אלה לשירות בחיל ההנדסה הקרבית. מדובר בכלי צמ"ה זחלי במשקל 100 טונות המסוגל לחפור תעלות צרות בעומק של כ 5-10 מטרים בקצב מהיר מאוד. הוא נועד במקור לפעול בעיקר בציר פילדלפי כנגד מנהרות ההברחה והתופת, אך יכול לשמש גם לחפירת שוחות, חפירים ותעלות נ"ט.
- כלי צמ"ה מסוגים שונים לבנייה ועבודות עפר. כגון: מכבשים, מגרדות, מנופים, משאיות עפר ועוד.

## [עריכה] אמצעי גישור וצליחה

אחד מתפקידיו החשובים של חיל ההנדסה בעת מלחמה הוא לאפשר לכוחות השריון לחצות תעלות נ"ט ומכשולי מים רחבים בעת מלחמה. לשם כך, עליו להקים גשרים מעל התעלות והנחלים, לעתים תחת אש, שעליהם ינועו הטנקים וכלי הרכב הצבאיים.

"תמסח" (ז'ילואה)
תמונה:Assault bridges.gif
טנק גישור של חיל ההנדסה פורש גשר מעל מכשול מים.

- טנק גישור: מדובר בטנקים מדגם M60 פטון שצריחם הוסר ועליהם הותקנו מערכות גישור שונות: כגון גשר צמד, גשר כפול, גשר נפתח ועוד.
- גשר מישר: גשר לחציית תעלות נ"ט צרות, ניתן לגרירה ופרישה בידי טנקים ונגמ"שי הנדסה רגילים.
- גשר ביילי: מדובר בגשר מודולרי פריק בעל נתיב ברוחב 3.28 מטר הניתן להרכבה ופירוק באופן מהיר למדי בתנאי שדה.
- סירות גומי: למעבר נהרות ומכשולי מים, על מנת לשגר כוחות הנדסה וקומנדו שיתפסו "ראש גשר" בגדה השניה.
- דוברות: משטחים צפים, חלקם ממונעים, המאפשרים נשיאת טנקים על פני מכשולי מים. על ידי חיבור דוברות זה לזה אפשר ליצור גשר.
- תמסח (ז'ילואה): כלי רכב אמפיבי ישן עם מצופים מתנפחים בצידיו, המסוגל לשאת שני טנקים. התמסח מסוגל לנוע באופן עצמאי ביבשה ובמים. דוברה זו נטלה חלק במלחמת יום כיפור וצליחת התעלה. התמסחים היו הראשונים שהגיעו לתעלה.
- גשר הגלילים: גשר למכשולי מים רחבים המורכב מגלילים הצפים על המים, פרי המצאתו של דוד לסקוב. הגלילים נגררים למקום באמצעות טנקים ודחפורי D9, ומחוברים בהתאם לאורך מכשול המים. הגשר שימש בצליחת התעלה במלחמת יום הכיפורים, אף כי התעכב בדרך ואף נקרע. קיומו היה סודי ביותר עד למלחמת יום הכיפורים.
- גשר דוברות: מדובר בגשר שהורכב מדוברות "יוניפלוט" שהוצמדו זו לזו. הדוברות, שנגררו על ידי טנקים, לא יכלו לעבור בדרכים הפקוקות בדרך לתעלה במלחמת יום כיפור, סטו לשוליים ושקעו בחול.

חלק מאמצעי הגישור ההיסטוריים של חיל ההנדסה ניתן למצוא במוזיאון "יד לשריון" בלטרון ומוזיאון בתי האוסף ביפו.

## [עריכה] אמצעים לסילוק פצצות וגילוי מוקשים

  ערך מורחב – סילוק פצצות

רובוט סילוק פצצות מדגם "אנדרוס" הנמצא בשירות יהל"ם

אלה אמצעים המשמשים את הפלס, הסלק או החבלן הבודד בטיפול במטעני חבלה, מוקשים, נפלי תחמושת או חפצים חשודים אחרים.

- רובוט ס"פ: זהו רובוט הנשלט מרחוק והוא בעל זרוע, מצלמה ורובה shotgun. הרובוט נע על זחלים והוא בעל עבירות גבוהה. מטרתו היא לטפל בחפצים חשודים, להעבירם למקום בטוח, לבדוק את תכולתם ואף לנטרלם במקרה הצורך. בחיל ההנדסה משרתים מספר דגמים שונים של רובוטים.
- ניידת ס"פ המכילה את הציוד הדרוש לחבלן בעבודתו בשטח.
- רכב "כספת".
- רובה צלפים בארט M82A1 לפיצוץ מטענים מרחוק.
- מגמ"ק: מגלה מוקשים אלקטרומגנטי.
- דקר: מוט ארוך (יש גרסאות מתקפלות) המאפשר גילוי מוקשים על ידי דקירת הקרקע וחיפוש הרעש והתחושה האופיינים לפגיעה בעצם מתכתי או פלסטי קשיח, כגון מוקש.
- סכין פלסים המשמשת לדיקור הקרקע ושליפת מוקשים קטנים.
- כיפת סימון: משמשת לסמן אזור בו הוטמן מוקש.
- סנדלי חבלה: משמשים לפיזור משקלו של אדם ההולך בשדה מוקשים. דומות בתפקודן לנעלי שלג.

## [עריכה] אמצעי פריצת שדות מוקשים

אלה אמצעים המשמשים את הכוח המתמרן והמסתער להבקעת שביל נקי דרך שדות מוקשים ביעילות ובמהירות. אמצעים אלה תוכננו לעבוד עם רק"מ, ללא צורך שהפלסים יצאו מהכלי ויטפלו במוקשים ידנית.

מגוב רציף
פומ"ה עם מערכת CARPET (מאחור) נגד מוקשים.

- מגוב רציף: זוהי כף פריקה המותקנת על דחפורי D9 ותפקידה לפלס ציר רחב הנקי ממוקשים. הכף בנויה ממסגרת משולשת בצורת חץ, שבקצהה שיניים חדות הננעצות בקרקע. כאשר הדחפור מתקדם המגוב חופר בקרקע ודוחף את העפר עם המוקשים הצידה ובכך מותיר מסלול נקי שרוחבו הוא בין 4 ל-5 מטרים.
- מגוב נוכרי: זהו מגוב המותקן על נגמ"שי הנדסה או טנקים ונועד לנקות לכלי את הדרך לפני הזחלים. מגוב זה מורכב מזוג גלגלים בעלי בליטות הנמצאים במרחק מה לפני הזחלים ו"חורשים" את הקרקע על מנת לפוצץ מוקשים הנמצאים בדרכו של הכלי.
- צפע: מדובר בהתקן המשגר רקטה מלאת דלק המחוברת לשרשרת ועליה מטענים רבים. הרקטה משוגרת עם השרשרת אל קצה שדה המוקשים ואז מתפוצצת ביחד עם שרשרת המטענים שעליה. עוצמת הפיצוץ המשולב יוצרת לחץ חזק מאוד בקרקע הגורם לפיצוץ כל המוקשים בסביבה. קיים דגם לחי"ר, ודגם לשריון הנקרא צפע שריון או צפ"ש. הצפ"ש מאוכסן ב"עגלה 34" הנגררת מאחורי רק"מ כגון טנק או נגמ"ש הנדסי.
- רקטות ריצוף - מערכת CARPET: מערכת מודרנית תוצרת רפא"ל שניתן להתקין על נגמ"ש פומ"ה ויורה רקטות דלק תרמובריות היוצרות הדף רב הגורם לפיצוץ שדות מוקשים ומטענים.
- מורג: התקן המותקן על רק"מ כגון טנקים המורכב משרשראות מסתובבות החובטות בקרקע (בדומה למקל דישה) ובכך מפוצצות את המוקשים שלפני הכלי.

## [עריכה] מיקוש ואמצעי חבלה

- מוקשים מסוגים שונים (הפירוט באתר חיל ההנדסה).
- חומרי נפץ מסוגים שונים.
- לבנות חבלה תקניות.
- חומר נפץ C4.
- נפצים ומרעומים.

## [עריכה] אב"כ

- מסכת אב"כ: מסכה אישית המגינה מפני גז ונשק בלתי-קונבציונלי.
- בגד מגן יעודי (במ"י): בגד מיגון המגן על העור מפני חומרי לחימה כימיים, בעיקר במצב נוזל או אירוסול.
- סרבל יעודי לאב"כ (סי"ל): סרבל קל ונוח לפעולות יחידת האב"כ.
- משחת מגן: להגנה על עור הגוף מפני חומרי לחימה כימיים.
- מנור: משאית הנושאת אמצעי טיהור ומפזרת חומרי טיהור כנגד אב"כ.
- תיק גו"ז (גילוי וזיהוי): אמצעי לאימות נוכחות חומרי לחימה כימיים (חל"כ).
- סיגל: מערכת לזיהוי וגילוי חל"כ.
- הרנוג: מערכת מתקדמת לזיהוי וגילוי חל"כ, מסוגלת לבצע 50 בדיקות מדגמיות. מיועדת להחליף את ה"תיק גו"ז" בהדרגה.
- ערכת דגימה: ערכה המיועדת לאיסוף דגימות המיועדות לבדיקה במכון למחקר ביולוגי.
- ערכה מטאורולוגית: מערכת מתקדמת לקבלת נתונים מטאורולוגים (מזג האוויר, כיוון ועוצמת הרוח וכו) באזור הפגיעה לצורך ביצוע הערכת סיכונים.
- מחשב הערכת סיכונים: מחשב בעל יכולות גבוהות, המשתמש בתוכנת מודלים מורכבת ומתקדמת לשם הערכת גודל ומיקום הזיהום הלא קונבנציונלי בכל רגע נתון.

## [עריכה] אמצעים מיוחדים

  מאמר מורחב - נשק ואמצעים של יהל"ם

חיל ההנדסה מפעיל גם אמצעים הנדסיים מיוחדים. רובם מופעלים על ידי יהל"ם - היחידה ההנדסית למשימות מיוחדות. אמצעים אלה כוללים כלי נשק נדירים, אמצעי טיפוס וגלישה, ציוד קומנדו, חומרי חבלה, ציוד מתקדם לסילוק פצצות ומגוון רובוטים בשלט רחוק בגדלים שונים, לרבות האמר בשלט רחוק ("פיקאצ'ו") ודחפור די-9 בשלט רחוק ("רעם השחר").

## [עריכה] קישורים חיצוניים

- אמצעי הלחימה של חיל ההנדסה - באתר מז"י
- מעבר רגלים בשדה מוקשים: סקירה על אמצעי הפילוס האישיים של חיל ההנדסה: דקר, סנדלי חבלה, סכין פלסים ועוד (פורום צבא ובטחון, פרש)
- אמצעי גישור וצליחה בצה"ל - פורום צבא ובטחון, פרש (כולל תמונות מצליחת התעלה)

| אמצעי הלחימה של צה"ל |
כלי טיס | כלי שיט | ארטילריה | טנקים | נגמ"שים כבדים | כלים הנדסיים כלי רכב קרביים | נשק קל | רקטות וטילים | תחמושת ופצצות ציוד אישי

מקור: http://he.wikipedia.org../../../%D7%90/%D7%9E/%D7%A6/%D7%90%D7%9E%D7%A6%D7%A2%D7%99%D7%9D_%D7%A9%D7%9C_%D7%97%D7%99%D7%9C_%D7%94%D7%94%D7%A0%D7%93%D7%A1%D7%94_%D7%94%D7%99%D7%A9%D7%A8%D7%90%D7%9C%D7%99.html

קטגוריות: הנדסה צבאית | אמצעי לחימה ישראליים | זרוע היבשה | ציוד מכני הנדסי

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש